**РЕШЕНИЕ № ПВ –108-ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал.1 и ал.5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **Изграждане на ферма за отглеждане на подрастващи патици мюлари с капацитет 30000 /тридесет хиляди/ бр.места,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: **в ПИ № 38385.214.1, в землището на с. Конуш, община Асеновград**

**Възложител: ”Елит 2095” ЕООД, ЕИК 202580664, гр. Пловдив, ул.”Драгота” 7**

**Характеристика на инвестиционното предложение /ИП/:**

Възложителят ще извърши реконструкция и реновиране на съществуващите от преди 30 години навеси в бивш стопански двор на с. Конуш. Предвижда се последователно поетапно реконструиране /изграждане/ на 2 по 3 броя производствени клетки в съществуващите навеси. Имотът е с площ 7,345 дка и с начин на трайно ползване „стопански двор”. Малките патета ще се отглеждат от 1 до 75 дни, след което ще се извозват във ферма за угояване(гушене) намираща се в с. Крумово, община Родопи. Бъдещия обект ще се водоснабдява чрез наличната водопроводна мрежа на селото. За имота ще се осигури ел.енергия от наличната електроразпределителната мрежа на ЕВН България ЕАД.

Не е необходимо изграждане на нова пътна инфраструктура, ще се използува уличната мрежа на селото, осигуряваща транспортен достъп до стопанския двор. Вода за санитарно- битови и технологични нужди нужди ще се осигури от водопровода в стопанския двор. В стопанския двор е обособена битова част за обслужващия персонал.

Инвестиционното предложение попада в обхвата на т. 1, буква „д“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

ПИ № 38385.214.1, с. Конуш, община Асеновград, в който се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0002015 „Язовир Конуш” за опазване на дивите птици, обявена със Заповед №РД-367 от 16.06.2008 г. (ДВ бр.56/2008 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Фермата за отглеждане на подрастващи мюлари по същността си представлява високотехнологичен метод за интензивно отглеждане на патици при контролирани условия, като правило с висока степен на механизация. Ще се обособят 2 по 3 броя производствени клетки в съществуващите навеси. В тях ще се отглеждат подрастващите патици мюлари-хайтоп на възраст от 1 до 75 дни, разпределени в три групи:

Първа възраст /помещение майка/ – от 1 ден до 30 дни

Втора възраст – от 30-50 дни и

Трета възраст – от 51- 75 дни.

На 75-ия ден патиците ще се извозват до базата в с. Крумово за угояване –(гушене). След преместването на птиците и необходимата технологична пауза, помещенията ще се почистват и дезинфекцират за следващото зареждане. След временно съхранение в изграден за целта резервоар, животинският отпадък – птичи тор ще се извозва до изградената от дружеството биогаз инсталация в с. Поповица, община Садово.

* Дискомфорт за околната среда е вероятен предимно по време на строителните работи, свързан предимно с повишени нива на шум и прах, локален и временен в рамките на разглежданата площадка.
* Всички отпадъци, генерирани от строителството и експлоатацията на обекта ще бъдат съхранявани и управлявани, съобразно нормативните изисквания на *Закона за управление на отпадъците.*
* Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение ще се осъществи в с. Конуш, община Асеновград – ПИ № 38385.214.1 с площ 7345 дка и начин на трайно ползване – стопански двор, собственост на Възложителя.

● В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква унищожаване, увреждане или влошаване състоянието на видовете, предмет на опазване на най-близката защитена зона BG0002015 „Язовир Конуш”.
2. ПИ № 38385.214.1 се намира в бившия стопански двор на селото и представлява урбанизирана територия, в границите на която има съществуващи сгради. Предвид това, както и поради отдалечеността на имота от защитената зона и характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на състоянието им на сигурност.
3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* В становището на РЗИ – Пловдив с изх. № 4670/31.05.2017г. не са изразени конкретни възражения и опасения относно възникването на риск за човешкото здраве при осъществяването на инвестиционното намерение.

**V. Обществен интерес към предложението за строителство, дейности или технологии :**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя и е представено копие от документацията на Община Асеновград и кметство с. Конуш. Общината и кметството са информирали РИОСВ Пловдив за липса на постъпили възражения относно инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 06.06.2017г.**

*Директор на РИОСВ - Пловдив*